Cine sunt militanții români împotriva tehnologiei 5G: asociații religioase, neolegionari și dacopați/ Rețeaua 5G, suspectată că va afecta ”chi-ul” planetei

Câteva sute de persoane au protestat ieri pe străzile Craiovei împotriva tehnologiei 5G, în timp ce manfestația similară din București, din Piața Universității, a adunat doar câteva zeci de persoane. Protestele au fost prilejuite de Global 5G Protest Day, când proteste împotriva rețelelor 5G au avut loc în câteva zeci de țări, organizate de către Stop 5G International.

Comunitatea internațională Stop 5G cuprinde militanți din Croația, Danemarca, Elveția, Irlanda, Marea Britanie, Norvegia și Statele Unite, însă au găsit susținere din partea unor organizații ale societății civile din mai multe țări, printre care și România.

În țara noastră, Coaliția Stop 5G România a fost fondată de Asociația Pro Consumatori, Asociația Alianța Părinților și Asociația Pro Vita. Alianța Părinților are ca obiectiv declarat ”implicarea decisivă și responsabilă în procesul educației copiilor și tinerilor, conform valorilor morale, filozofice și de credință ale părinților acestora”. Pe site-ul acestui ONG, se regăsesc materiale împotriva vaccinării obligatorii și educației sexuale în școli. Dan Puric este menționat ca una din personalitățile care sprijină proiectele asociației. Asociația Pro Vita se ocupă de îngrijirea copiilor abandonați și a familiilor nevoiașe cu mulți copii și militează împotriva avortului.

Cele trei organizații au obținut susținere pentru manifestul Coaliției Stop 5G de la un grup heteroclit de ONG-uri. O parte sunt asociații și fundații religioase, precum Asociația Familia Ortodoxă, Asociația Creștin-Ortodoxă ”Mama Olga” din Piatra-Neamț, Asociația Familiilor Catolice Vladimir Ghica, Asociația Străjerii Ortodoxiei ș.a. Și așa-numiții ”dacopați” sunt reprezentați: Mișcarea ”Focul Dacic” și Asociația Patrioții Geto-Daci. Printre semnatari figurează și Asociația Noua Dreaptă, organism care a stat la baza fondării Partidului Noua Dreaptă, formațiune neo-legionară. Sunt și prezențe pitorești precum Asociația Oina, dar se mai regăsesc și ONG-uri ecologiste. Lista completă o puteți consulta AICI.

Coaliția a prezentat pe site-ul său mesajul Stop 5G International cu ocazia protestelor care au avut loc, ieri, în lume, în care, pe lângă problemele de sănătate pe care le provoacă antenele de telecomunicații, faptul că sateliții care vor fi amplasați pe orbita terestră ca infrastructură necesară rețelei 5G vor duce la distrugerea vieții pe Pământ. Astfel, miile de sateliți vor afecta ”circuitul electric global” sau, după cum spun chinezii, chi-ul planetei:

”Însă cea mai mare pagubă pe care o vor face sateliții, care ar putea pune capăt vieții pe Pământ atunci când vor intra în funcțiune anul viitor, vine din locația lor, anume ionosfera cea mai vulnerabilă parte a mediului Pământ. Ionosfera este un strat de atmosferă care începe la o altitudine de aproximativ 50 de mile deasupra capului nostru. Acesta este încărcat în medie la 300.000 de volți în orice moment și oferă puterea pentru circuitul electric global. Circuitul electric global furnizează energia tuturor viețuitoarelor: de aceea suntem în viață și este sursa întregii sănătăți și vindecări. Toți medicii orientali știu acest lucru, cu excepția faptului că ei numesc acea energie „qi” sau „chi”. Ea curge între cer și Pământ și circulă prin meridianele noastre și ne dă viață. Este electricitatea. Nu puteți contamina circuitul electric global cu milioane de semnale radio cu impulsuri, modulate, fără a distruge viața întreagă. Când cei 66 de sateliți ai Corporației Iridium au început să furnizeze servicii de telefonie mobilă miercuri, 23 septembrie 1998, oamenii de pe toată planeta au raportat dureri de cap, amețeli, greață, insomnie, hemoragii, palpitații cardiace, atacuri de astm și sunete în urechi ce au început în acea dimineață. În acea dimineață a persoană declara că simte ca un cuțit trecut prin capul ei, alta avea dureri de înjunghiere în piept. Păsările nu zburau, nici măcar vrăbiile, vulturii nu ieșeau la vânătoare, mii de porumbei și-au pierdut drumul de întoarcere. Rata de deces în Statele Unite a crescut imediat cu patru până la cinci la sută, și pentru următoarele două săptămâni. Asta au făcut 66 de sateliți. Ce se va întâmpla pe Pământ când cei 41.000 sateliții vor fi funcționali, care sunt mult mai puternici?

De altfel, pe site-ul Coaliției Stop 5G România, sunt evocate mai multe argumente împotriva acestei tehnologii, inclusiv faptul că va duce la posibilitatea supravegherii activității fiecărei persoane.

”Există o soluție mai sigură, testată, reală – rețeaua prin cablu pentru orice casă, companie și școală – așa cum am avut pentru mai bine de 20 de ani. Dacă Internetul nostru și infrastructura de telecomunicații ar fi cablate, aceasta ne-ar permite să ne reducem expunerea și dependența de turnuri celulare, antene wireless și sateliți”, cred militanții anti 5G din România.

Context: Pe 31 octombrie, preşedintele ANCOM, Sorin Grindeanu, a anunțat amânarea licitaţiei pentru acordarea licenţelor 5G precizând că aceasta va fi organizată în prima jumătate a anului 2020, dacă se vor respecta unele condiţii: transpunerea setului de măsuri pe securitatea reţelelor de la Comisia Europeană, transpunerea Memorandumului cu SUA în legislaţia primară şi adoptarea Hotărârii de Guvern pentru preţurile de pornire şi calendarul de achitare a taxelor.

Reprezentanţii societăţii civile, prezenţi la o dezbatere publică la finele lunii octombrie, organizată de ministerul de resort, au solicitat anularea Ordonanţei de Urgenţă privind simplificarea procedurii de autorizare a executării lucrărilor de construcţii cu privire la infrastructura fizică necesară susţinerii reţelelor de comunicaţii electronice.

În cadrul aceleiaşi dezbateri, contestatarii 5G au susţinut ideea că radiaţiile electromagnetice, inclusiv cele generate de tehnologia 5G, au efecte complexe asupra neuronilor, hormonilor şi funcţiei cardiace, iar acest lucru reiese din studiile efectuate la nivel mondial.

„În Codul de deontologie medicală pe care toţi medicii îl respectă, scrie, la articolul 1, că întreaga activitate profesională a medicului este dedicată exclusiv apărării vieţii, sănătăţii şi integrităţii fizice a fiinţei umane, iar la articolul 4 scrie că în toate deciziile, medicul va trebui să se asigure că interesul pacientului prevalează interesului societăţii. În ciuda controverselor care se derulează în societate de mulţi ani referitoare la existenţa sau inexistenţa radiaţiilor 5G, 4G sau 3G, 2G asupra sănătăţii umane, există dovada că toate procesele biochimice de la nivel celular au la bază procese electromagnetice şi, din acest punct de vedere, orice celulă este în esenţă o unitate bioenergetică vibratorie şi putem spune că omul şi toate fiinţele vii sunt fiinţe electromagnetice. De aceea, toate schimbările nivelului şi tipului de radiaţii electromagnetice influenţează fără echivoc omul şi toată lumea vie. Există un studiu care a fost declanşat în 1996 de către National Toxicology Program din Statele Unite care se referea atunci doar la reţelele 2G şi 3G. Rezultatele studiului au fost date în 2018. De ce s-ar fi făcut acest studiu dacă aceste lucruri nu ar fi avut nicio influenţă asupra sănătăţii? Studiul a relevat, pe scurt, că există o influenţă clară la apariţia tumorilor la nivelul inimii şi la nivelul creierului”, a explicat medicul Anca Niţulescu, participant la dezbaterea respectivă.

Președintele Klaus Iohannis a declarat, pe 20 decembrie, că a sugerat Guvernului să mai aștepte cu licitațiile privind implementarea tehnologiei 5G, chiar dacă acestea sunt prevăzute să aibă loc în 2020.

”Pe 5G nu există o politică agreată și consolidată, deci le-am recomandat să mai stea puțin. Există un singur provider în acest moment care poate implementa 5G, e Huawei. Ceilalți sunt aproape, dar nu avem o piață concurențială. Cine să vină, Huawei sau Huawei? Să nu ne aruncîăm cu capul înainte, tehnologia 5G va schimba profund societatea, ea nu este reversibilă, nu e ca și cum îți schimbi telefonul. Un singur provider nu reprezintă o piață concurențială. Nu putem risca să luăm o decizie greșită pentru întreaga societate”, a spus Iohannis.

Reamintim că Guvernul a prevăzut în proiectul de buget pentru 2020 obținerea a circa 2,5 miliarde de lei din licitația 5G. Pe de altă parte, programul de guvernare al PNL prevede explicit lansarea licitației pentru licențele de telecomunicații 5G cu respectarea memorandumului semnat între guvernele român și american la Washington în 20 august 2019. Memorandumul introduce filtre stricte pentru participanții la licitație și, în condițiile actuale, ar interzice intrarea companiei chineze Huawei în licitație.

NOTĂ: Articolul nu reprezintă o poziționare pro sau contra utilizării tehnologiei 5G, avantajelor sau inconvenientelor sale, referindu-se doar la organizațiile implicate în protestele de sâmbătă de la Craiova și București.

Foto: Pixabay.com